
Preambulum

Jelen szerződés a Semmelweis Egyetem doktori képzésében résztvevő doktorandusz hallgatók jogainak és kötelezettségeinek, valamint a doktori képzéshez kapcsolódó tudományos, publikációs és innovációs tevékenységekre vonatkozó szabályok rögzítése céljából jön létre, figyelemmel arra, hogy a doktori jogviszonyból eredő egyes kötelezettségek – különösen a publikációs, szerzői jogi és iparjogvédelmi kötelezettségek – a doktoranduszi vagy predoktori jogviszony megszűnését követően is fennmaradhatnak.

1. A doktori képzés tárgya:

A Felek megállapítják, hogy a Hallgató az Egyetem doktori képzésében hallgatói jogviszonyban áll. A Felek megállapodnak, hogy a Hallgató – hallgatói jogviszonyból eredő kötelezettségeként – részt vesz az Egyetem oktatással, kutatással összefüggő tevékenységében. 
A hallgató publikációkon feltüntetett affiliációja a Semmelweis Egyetem egyik szervezeti egysége vagy tudományági doktori iskolája lesz. Hallgató tudomásul veszi, hogy ennek hiányában a publikáció nem használható fel a fokozatszerzéséhez.




2. A szerződés időtartama 

A jelen szerződés az abszolutórium megszerzéséig terjedő határozott időre jött létre. 


3. Állami ösztöndíj, komplex vizsga

3.1. Hallgató tudomásul veszi, hogy legfeljebb 48 hónapig részesülhet állami ösztöndíjban. 
3.2. Hallgató tudomásul veszi, hogy a kutatási és disszertációs szakaszba sikeres komplex vizsgát követően tud bejelentkezni.
3.3. Hallgató tudomásul veszi, hogy hallgatói jogviszonyának szünetelése idejére ösztöndíjban nem részesíthető.
3.4 A Hallgató jogosult a tanulmányi kötelezettségek teljesítése esetén a doktori értekezésének a nyolcadik félévet megelőző benyújtását kérelmezni.
A kérelem benyújtásának feltétele a témavezető és a doktori tagozat vezetőjének támogató nyilatkozata, valamint az Egyetemi Doktori Tanács elnökének jóváhagyása.
Jóváhagyás esetén a Hallgató részére az utolsó aktív félév végén abszolvált státusz kerül megállapításra, és a végbizonyítvány megszerzésével egyidejűleg köteles a doktori értekezés benyújtására.

4. Hallgató kötelezettségei: 
A Hallgató vállalja, hogy:
· a képzési és kutatási szakaszban teljesíti a komplex vizsgához szükséges tanulmányi és kutatási követelményeket,
· a kutatási és disszertációs szakaszban teljesíti a doktori fokozatszerzéshez szükséges feltételeket, 
· nem tanúsít olyan magatartást, amely a doktori képzés többi résztvevőjét, oktatóit, illetve az Egyetem jogait vagy jogos érdekeit sértené vagy károsítaná (a Hallgató az okozott károkért a Polgári Törvénykönyv szabályai szerint felel.),
· az Egyetem házirendjét, a tűz-, munka-, baleset- és környezetvédelmi előírásait betartja. 
· A Hallgató tudomásul veszi és hozzájárulását adja, hogy az Egyetem a Hallgatóval szemben indokoltan fennálló, lejárt esedékességű a Semmelweis Egyetem Szervezeti és Működési Szabályzata – III. KÖNYV Hallgatói Követelményrendszer – III.4. RÉSZ Térítési és Juttatási Szabályzatban rögzített egyéb költség jogcímen megfizetendő tartozást az egyetemi gyűjtőszámlán lévő összegből, a lejárt fizetési határidő utolsó napját követő naptól, a hallgatói jogviszony fennállása alatt, teljes összegben levonja. 
A levonás indokolt esetben több tételre is teljesíthető és korlátozás nélkül megismételhető. A Hallgató tudomásul veszi, hogy amennyiben a gyűjtőszámlán nem áll rendelkezésre a tartozás maradéktalan teljesítéséhez szükséges összeg, úgy az a Semmelweis Egyetem Követeléskezelési szabályzata alapján jogi eljárás keretében érvényesíthető.
· Hallgató tudomásul veszi, hogy a doktoranduszi vagy predoktori jogviszonya alatt végzett kutatási tevékenység eredményein alapuló szellemi alkotásokról, valamint az azokhoz kapcsolódó iparjogvédelmi bejelentésekről az abszolutórium megszerzését, illetve a doktori fokozat megszerzését követően is köteles a Semmelweis Egyetem Innovációs Bizottságát haladéktalanul tájékoztatni.
· Hallgató tudomásul veszi, hogy a doktoranduszi vagy predoktori jogviszonya alatt, valamint az abszolutórium megszerzését és a doktori fokozat megszerzését követően is köteles a doktoranduszi vagy predoktori kutatásai eredményein alapuló tudományos publikációkban affiliációként feltüntetni egyetemi képzőhelyen végzett kutatómunka esetén a Semmelweis Egyetemet és az érintett egyetemi szervezeti egység nevét, nem egyetemi képzőhelyen végzett kutatómunka esetén a Semmelweis Egyetem Doktori Iskola és a doktori tagozat nevét, továbbá a Transzlációs Medicina Képzési Programban végzett kutatás eredményein alapuló publikáció esetén a Transzlációs Medicina Központ nevét is.
· A Hallgató hallgatói jogviszonyára és fizetési kötelezettségeire a mindenkori hatályos jogszabályok, valamint az azok rendelkezéseire figyelemmel megalkotott egyetemi szabályzatok is vonatkoznak, ideértve a kari szabályzatokat is. 
· A hallgatói jogviszony keletkezésére, fennállására, szünetelésére és megszűnésére, valamint a doktori képzés során alkalmazandó további részletszabályokra a Semmelweis Egyetem Szervezeti és Működési Szabályzat III. KÖNYV Hallgatói Követelményrendszer III.3. RÉSZ Doktori Szabályzat mindenkor hatályos rendelkezései az irányadók.

5. Hallgató kötelezettségeinek megszegéséhez kapcsolódó szankciók: 
Jelen szerződés aláírásával a Hallgató tudomásul veszi és elfogadja, hogy amennyiben a képzési és kutatási szakaszban nem teljesíti a komplex vizsgához szükséges tanulmányi és kutatási követelményeket, mulasztásban megnyilvánuló szerződésszegésnek minősül, amely kimentés nélkül a hallgatói szerződés – a mulasztás utolsó naptári napjával történő – megszűnését vonja maga után. 


6. Adatkezelésre vonatkozó rendelkezések:
6.1 Az Egyetem a doktori képzéssel kapcsolatos adatokat elkülönítetten nyilvántartja, dokumentumait jogszabályban előírt ideig megőrzi, és a doktori képzésről az állami szervek számára adatot szolgáltat.
6.2 Hallgató hozzájárul, hogy az Egyetem személyes adatait az adatvédelemről szóló jogszabályok szellemében nyilvántartás céljából kezelje és megőrizze az információs önrendelkezési jogról és az információszabadságról szóló 2011. évi CXII. törvény, valamint az Európai Parlament és a Tanács 2016/679 rendelete a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) előírásai szerint. Az adatkezelés célja a doktori képzési folyamat lebonyolításának elősegítése. Az adatkezelés jogalapja a felnőttképzésről szóló 2013. évi LXXVII. törvény 21. § (1) bekezdésében meghatározott adatainak jogszabály által előírt kezelése, másrészt a fentieken túl a képző jogos érdeke a doktori képzés megvalósíthatósága érdekében. Az adatok statisztikai célra felhasználhatók és statisztikai célú felhasználásra személyazonosításra alkalmatlan módon átadhatók. Az adatokat államháztartási vagy európai uniós források igénybevételének és felhasználásának ellenőrzése céljából az e támogatásokat ellenőrző szervek számára továbbítani kell. Ezen túlmenően az Egyetem a Hallgató személyes adataihoz kizárólag a doktori képzés megvalósításának ellenőrzésére feljogosított szervek számára nyújt hozzáférést. 

7. Szerződés hatálya, irányadó jogszabályok és belső szabályozók: 
A jelen hallgatói szerződés az aláírással lép hatályba, és az itt nem szabályozott kérdésekre a magyar jog, elsősorban a Polgári Törvénykönyvről szóló 2013. évi V. törvény (Ptk.), valamint a doktori képzésre vonatkozó jogszabályok, az Egyetem mindenkori belső szabályzatai, valamint munkáltatói jogkört gyakorlók utasításai az irányadók. Szerződő felek megállapodnak abban, hogy a szerződésben nem szabályozott kérdésekben a peres eljáráson kívüli megegyezésre törekednek, a jelen szerződésből származó esetleges jogvita esetére a felek kölcsönösen alávetik magukat az Egyetem székhelye szerinti bíróság kizárólagos illetékességének.

A Felek a jelen Hallgatói Szerződést elolvasták és azt mint akaratukkal mindenben egyezőt jóváhagyólag 2 (kettő) példányban írták alá.


Budapest, Dátum megadásához kattintson vagy koppintson ide.

